**Likumprojekta "Grozījumi Zemesgrāmatu likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījumi Zemesgrāmatu likumā" mērķis ir vienkāršot būves ierakstīšanas zemesgrāmatā procesu, ieviešot saskarni starp Valsts vienoto datorizēto zemesgrāmatu (turpmāk – VVDZ) un Būvniecības informācijas sistēmu un nodrošinot būvju ierakstīšanai zemesgrāmatā nepieciešamo datu elektronisko nodošanu elektroniskajā veidā informācijas sistēmu līmenī. Paredzēts, ka likumprojekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Zemesgrāmatu likuma regulējumu būvi zemesgrāmatā ieraksta, pamatojoties uz nostiprinājuma lūgumu. Saskaņā Zemesgrāmatu likuma 60. pantu privātpersonu parakstiem uz iesniedzamiem nostiprinājuma lūgumiem jābūt notāra vai bāriņtiesas apliecinātiem, izņemot, ja minētās personas nostiprinājuma lūgumu rajona (pilsētas) tiesai iesniedz personiski vai elektroniski un nostiprinājuma lūgums pamatots ar būvvaldes izziņu par ēkas statusu un aktu par ēkas pieņemšanu ekspluatācijā.  Saskaņā ar Zemesgrāmatu likuma 61. pantu nostiprinājuma lūgumam pievieno dokumentus, kas pamato nostiprināmās tiesības. Būves ierakstīšanas gadījumā tas ir akts par būves nodošanu ekspluatācijā (I grupas būvju gadījumā – Paskaidrojuma raksts ar būvvaldes atzīmi par būvdarbu pabeigšanu), būves dzēšanas gadījumā – dokuments, kas apliecina ēkas (būves) neesību, jaunbūves gadījumā - izziņa, kurā norādīts būvniecības tiesiskais pamats un jaunbūves raksturojums. Savukārt, Zemesgrāmatu likuma 64. pantā ir noteikts, ka dokumentus, kas pamato nostiprināmās tiesības, iesniedz oriģinālā vai noraksta veidā, ka tiesību nostiprinājuma pamatā ir iestādes izdots administratīvais akts).  Tātad, lai zemesgrāmatā ierakstītu būvi, īpašnieks iesniedz nostiprinājuma lūguma oriģinālu, kā arī pievieno būves nodošanas ekspluatācijā akta vai citu iepriekš minēta dokumenta atkarībā no veicamās datu aktualizācijas oriģinālu vai norakstu.  2019. gada 13. martā stājas spēkā grozījumi Būvniecības likumā, kas paredz elektroniskā administratīvā procesa ieviešanu. Sākot ar 2020. gada 1. janvāri būvniecību ierosina, būvatļauju izdod, būvprojektu akceptē, aktu par būves pieņemšanu ekspluatācijā izdod Būvniecības informācijas sistēmā. Turklāt, saskaņā ar Būvniecības likuma 14. panta 12. daļu būvniecības ieceres realizācijai nepieciešamās atļaujas vai saskaņojumus valsts un pašvaldību institūcijas un ārējo inženiertīklu īpašnieki vai tiesiskie valdītāji izdod strukturētu datu veidā vai augšupielādē Būvniecības informācijas sistēmā. Līdzīgs regulējums ir ietverts Būvniecības likuma 24. panta astotajā daļā, saskaņā ar kuru būvvalde vai institūcija, kas pilda būvvaldes funkcijas lēmumus, izņemot adresātam nelabvēlīgus administratīvos aktus, Būvniecības informācijas sistēmā izdod strukturētu datu veidā un paraksta ar Būvniecības informācijas sistēmas elektroniskajā pakalpojumā pieejamo elektroniskās parakstīšanas rīku.  Tātad no 2020. gada 1. janvāra akts par būves pieņemšanu ekspluatācijā, tāpat arī citi būvvaldes izdoti dokumenti, ir strukturēto datu kopa, kas ir reģistrēta Būvniecības informācijas sistēmā un parakstīta ar Būvniecības informācijas sistēmas elektroniskajā pakalpojumā pieejamo elektroniskās parakstīšanas rīku.  Saskaņā ar Ministru kabineta 2015. gada 28. jūlija noteikumu Nr. 438 "Būvniecības informācijas sistēmas noteikumi" (turpmāk – Būvniecības informācijas sistēmas noteikumi) 12.1punktu elektroniskās parakstīšanas rīks apliecina konkrētā sistēmas lietotāja manipulācijas ar datu kopu, laiku, kad veiktas manipulācijas ar datu kopu, kā arī fiksē datus, kas ļauj pārliecināties, ka datu kopa nav mainīta kopš tās parakstīšanas brīža.  Ja nepieciešams, datus par būves pieņemšanu ekspluatācijā, tāpat arī citus būvvaldes izdotus dokumentus, var izgūt no Būvniecības informācijas sistēmas datnes veidā. Šajā gadījumā saskaņā ar Būvniecības informācijas sistēmas noteikumu 12.2punktu datnes pareizību apliecina ar sistēmas pārzinim piederošu kvalificētu elektronisko zīmogu Eiropas Parlamenta un Padomes 2014. gada 23. jūlija Regulas (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk – Regula Nr. 910/2014)[[1]](#footnote-2), 3. panta 27. punkta izpratnē. Attiecīgi var pārbaudīt visu nepieciešamo rekvizītu esamību (tiešsaistē: https://www.eparaksts.lv/lv/ ar programmu "eParakstītājs 3.0").  Zemesgrāmatu likuma 64. panta otrā daļa noteic, ka [61. panta](https://likumi.lv/ta/id/60460#p61) 1. punktā minētie dokumenti (nostiprinājuma lūgumam pievienojamie dokumenti) jāiesniedz oriģinālos, izņemot gadījumus, kad nostiprinājuma lūgums pamatots uz administratīvas iestādes izdotu lēmuma norakstu. Turklāt minētā likuma 56.2 pants definē elektroniski iesniegtam nostiprinājuma lūgumam pievienojamos elektroniski parakstītos dokumentus, kas apliecina nostiprināmās tiesības, tajā skaitā, paredzot, ja nostiprinājums pamatots ar elektronisku valsts vai pašvaldības iestāžu izdotu dokumentu, nostiprinājuma lūgumam pievienojams elektroniski parakstīts valsts vai pašvaldības iestādes izsniegtā dokumenta oriģināls vai atvasinājums.  Saskaņā ar Būvniecības likumu dati no Būvniecības informācijas sistēmas, piemēram, akts par būves pieņemšanu ekspluatācijā, tāpat arī citi būvvaldes izdoti dokumenti, tiek izdoti strukturētu datu veidā kā dokumenta formāta PDF datne, pamatojoties uz Regulu Nr. 910/2014, kas paredz kvalificēto elektronisko zīmoga tiešo piemērošanu.  Zemesgrāmatu likums kā procesuāls likums ir publisko tiesību sastāvdaļa, tāpēc tā galvenais pamatprincips ir tāds, ka tajā ir atļauts tikai tas, kas ir atļauts ar likumu. Tādējādi pašreiz rajona (pilsētas) tiesas pieņem lēmumus par nostiprinājuma lūguma atstāšanu bez izskatīšanas, ja nostiprinājuma lūgumam tiek pievienotas ar elektronisko zīmogu apliecinātas izdrukas no Būvniecības informācijas sistēmas, jo būvvaldes akts, ko parakstījusi Būvniecības informācijas sistēma, un aktā norādīto parakstītāju - fizisko personu elektroniskie paraksti nav konstatējami un minētās amatpersonas kā dokumenta parakstītājas nav identificējamas. Tādējādi pašreiz rajona (pilsētas) tiesas atzīst, ka šādos gadījumos noformēts nostiprinājuma lūgumam pievienotais dokuments atzīstams kā Zemesgrāmatu likuma prasībām neatbilstošs.  Regulas Nr. 910/2014 preambulas 21. punktā norādīts, ka regulai nebūtu jāietekmē valstu izvirzītās prasības, kas attiecas uz publiskiem reģistriem, jo īpaši komercreģistriem un zemes reģistriem. Ievērojot minēto, secināms, ka, lai arī Regula Nr. 910/2014 pati par sevi nenoraida iespēju, ka attiecībā uz zemes reģistriem ir izmantojamas regulas prasības, tomēr jautājuma, vai un ciktāl uz zemes reģistriem var tikt attiecinātas regulas prasības, izlemšanu atstāj katras Eiropas Savienības dalībvalsts ziņā.  Ņemot vērā minēto, ir izstrādāts likumprojekts, kas paredz, ka nostiprinājuma lūgumam var tikt pievienotas ar elektronisko zīmogu apliecinātas izdrukas no Būvniecības informācijas sistēmas.  Kopš 2020. gada 1. janvāra ieviests elektronisks būvniecības process. Līdz ar to, attiecīgu izmaiņu aktualizācija zemesgrāmatā, iesniedzot elektronisku nostiprinājuma lūgumu, ir secīgs solis. Tādēļ, nepieciešams veikt grozījumus Zemesgrāmatu likumā, lai tajā kā speciālajā likumā noteiktu kārtību, kādā iesniedzams akts par ēkas nodošanu ekspluatācijā, kā arī citi iepriekš minēti būvvaldes izdoti dokumenti atkarībā no veicamās datu aktualizācijas zemesgrāmatā. Grozījumi nodrošinās, ka attiecīgie dokumenti tiks iesniegti atbilstoši tam normatīvajam un tehnoloģiskajam risinājumam, kas izstrādāts Būvniecības informācijas sistēmas ietvaros, lai atvieglotu būves, tajā skaitā, jaunbūves ierakstīšanas, un būves dzēšanas zemesgrāmatā procesu.  Proti, ar likumprojektu paredz, ka būvju īpašnieks iesniegumu, kas parakstīts normatīvajos aktos par elektroniskajiem dokumentiem noteiktajā kārtībā, iesniedz izmantojot speciālu tiešsaistes formu būvniecības informācijas sistēmas tīmekļa vietnē (www.bis.gov.lv), par:   1. ēkas (būves) dzēšanu, pamatojoties uz dokumentu, kas apliecina ēkas (būves) neesību, ja ēka (būve) nav vienīgais nekustamā īpašuma objekts; 2. ēkas (būves) pieņemšanu ekspluatācijā; 3. jaunbūves ierakstīšanu zemesgrāmatā, pamatojoties uz būvvaldes izdotu izziņu, kurā norādīts būvniecības tiesiskais pamats un jaunbūves raksturojums.   Atzīmējams, ka minētā iespēja, īstenojot minētās procedūras, ir attiecināma pie nosacījuma, ja iesniegumu iesniedz būvju īpašnieks. Proti, tā neattieksies uz gadījumiem, kad būvniecību ierosina pašvaldība vai energoapgādes komersants un elektronisko sakaru komersants atbilstoši Ministru kabineta 2014. gada 19. augusta noteikumu Nr. 500 "Vispārīgie būvnoteikumi" 3. punktam.  Tāpat norādāms, ka atbilstoši Būvniecības likuma Pārejas noteikumu 22. punktam būvniecības ierosinātājam ir tiesības līdz 2019. gada 31. decembrim uzsākto būvniecības administratīvo procesu turpināt, neizmantojot Būvniecības informācijas sistēmu. Plānotie grozījumi nemaina esošo kārtību, un pēc būtības akceptēs arī turpmāku papīra formas dokumentu apriti, attiecībā uz tiem, gadījumiem, kad normatīvie akti pieļauj neizmantot Būvniecības informācijas sistēmu. Vienlaikus, ja persona būs izvēlējusies īstenot administratīvo procesu, izmantojot Būvniecības informācijas sistēmu, izmaiņu nostiprināšanas process tiks organizēts pēc likumprojektā paredzētā regulējuma.  Lai vienkāršotu būves reģistrācijas procesu, likumprojekts paredz tiesības vienlaicīgi ar būves pieņemšanas ekspluatācijā procesa ierosināšanu, iniciēt arī būves, tajā skaitā jaunbūves, ierakstīšanu vai dzēšanu zemesgrāmatā, Būvniecības informācijas sistēmā augšupielādējot ar elektronisko parakstu parakstītu iesniegumu attiecīgajai rajona (pilsētas) tiesai. Šajā gadījumā pēc lēmuma par būves pieņemšanu ekspluatācijā vai izziņas par būves neesību pieņemšanas, personas iesniegums kopā ar būves ierakstīšanai zemesgrāmatā nepieciešamajiem Būvniecības informācijas sistēmas datiem (strukturēto datu veidā un datnes veidā) sistēmas līmenī tiks nodots zemesgrāmatai. Izstrādātais tehniskais risinājums paredzēs, ka vienlaikus ar ēkas (būves) īpašnieka iesniegumu, varēs tikt augšupielādēti arī citi nostiprināšanai nepieciešamie dokumenti, piemēram, notariāli apliecinātas pilnvaras elektronisks izraksts, kā arī trešo personu piekrišana attiecīgo izmaiņu izdarīšanai elektronisks izraksts no notariālo aktu grāmatas.  Saskaņā ar spēkā esošu regulējumu būve kā nekustamā īpašuma objekts ir jāreģistrē Nekustamā īpašuma valsts kadastra informācijas sistēmā, kā arī jāieraksta zemesgrāmatā. Būves reģistrācija Nekustamā īpašuma valsts kadastra informācijas sistēmā notiek I grupas ēku virs 25 m2 un II un III grupas ēku, kā arī II un III grupas ēku un II un III grupas hidrotehnisko inženierbūvju (piemēram, dambjiem), pieņemšanas ekspluatācijā ietvaros, veicot būves kadastrālo uzmērīšanu un uzmērīšanas lietu pievienojot iesniegumam par būves pieņemšanu ekspluatācijā. Lai veicinātu Nekustamā īpašuma valsts kadastra informācijas sistēmas datu aktualitāti un mazinātu birokrātisko slogu, pēc būves pieņemšanas ekspluatācijā dati par būves pieņemšanas ekspluatācijā faktu sistēmu līmenī tiek nodoti no Būvniecības informācijas sistēmas uz Nekustamā īpašuma valsts kadastra informācijas sistēmu.  Proti, būves ierakstīšanas process pēc būtības tiks iniciēts pēc tam, kad būve būs reģistrēta Nekustamā īpašuma valsts kadastra informācijas sistēmā, tādējādi izpildot arī likumā "Par nekustamā īpašuma ierakstīšanu zemesgrāmatās" 4. panta nosacījumus, proti, ka zemesgrāmatā ir ierakstāma tāda ēka (būve), kas reģistrēta Nekustamā īpašuma valsts kadastra informācijas sistēmā.  Jāatzīmē, ka minētā procedūra neattieksies uz tādām ēkām (būvēm), kur nodošanas ekspluatācijā process noritējis pirms ēkas (būves) reģistrācijas Nekustamā īpašuma valsts kadastra informācijas sistēmā, proti, pārējām būvēm, kas nav ēkas un II un III grupas hidrotehniskās inženierbūves vai arī kur nodošanas ekspluatācijā process ir saistīts ar tādām izmaiņām, kas netiek nostiprinātas zemesgrāmatā. Būvniecību regulējošie normatīvie akti, kuri nenosaka prasību veikt būves kadastrālo uzmērīšanu pirms būves pieņemšanas ekspluatācijā:   * Ministru kabineta 2014. gada 2. septembra noteikumi Nr. 529 "Ēku būvnoteikumi" (Ēkas līdz 25 m2, pārējām ēkām jāveic būves kadastrālā uzmērīšana), * Ministru kabineta 2017. gada 9. maija noteikumi Nr. 253 "Atsevišķu inženierbūvju būvnoteikumi" (inženierbūves); * Ministru kabineta 2014. gada 14. oktobra noteikumi Nr. 633 "Autoceļu un ielu būvnoteikumi" (Ceļi, ielas, laukumi);   • Ministru kabineta 2015. gada 24. novembra noteikumi Nr. 661 "Ar radiācijas drošību saistīto būvju būvnoteikumi" (tikai inženierbūves, visa veida ēkām jāveic būves kadastrālā uzmērīšana);   * Ministru kabineta 2014. gada 16. septembra noteikumi Nr. 550 "Hidrotehnisko un meliorācijas būvju būvnoteikumi" (I grupas ēkas un I grupas inženierbūves, pārējo grupu būvēm jāveic būves kadastrālā uzmērīšana); * Ministru kabineta 2014. gada 30. septembra noteikumi Nr. 573 "Elektroenerģijas ražošanas, pārvades un sadales būvju būvnoteikumi" (inženierbūves); * Ministru kabineta 2014. gada 2. septembra noteikumi Nr. 530 "Dzelzceļa būvnoteikumi" (ēkas un inženierbūves); * Ministru kabineta 2014. gada 19. augusta noteikumi Nr. 501 "Elektronisko sakaru tīklu ierīkošanas, būvniecības un uzraudzības kārtība" (inženierbūves).   Šādā gadījumā ēkas (būves) reģistrācijas process tāpat kā līdz 2020. gada 1. aprīlim tiks ierosināts ēkas (būves) īpašniekam iesniedzot iesniegumu Valsts zemes dienestā.  Sākot ar 2020. gada 1. aprīli, Nekustamā īpašuma valsts kadastra informācijas sistēmā datu apmaiņas ietvaros no Būvniecības informācijas sistēmas tiek saņemta informācija ēkas (būves) neesības konstatēšanas un ekspluatācijā pieņemšanas gadījumos.  Informācija ēkas (būves) dzēšanai un ekspluatācijā pieņemšanas gada reģistrācijai bez īpašnieka iesnieguma tiek sagatavota un ar īpašu datu apmaiņas servisu palīdzību nosūtīta automātiskai apstrādei Valsts zemes dienestam bez maksas. Datu apmaiņas servisi pilnvērtīgi sāka strādāt 2020. gada 1. aprīlī, līdz ar to no šā brīža uzskatāms, ka servisi ir piemērojami attiecībā uz dokumentiem, kurus būvvalde izdevusi, sākot no 2020. gada 1. aprīļa.  Savukārt, būves dzēšanas procedūra tiks īstenota secīgi, no Būvniecības informācijas sistēmas datus nododot Nekustamā īpašuma valsts kadastra informācijas sistēmā, atbilstoši kopš 2020. gada 1. aprīļa spēkā esošajai datu apmaiņas kārtībai un pēc datu aktualizācijas Nekustamā īpašuma valsts kadastra informācijas sistēmā Būvniecības informācijas sistēma nosūtīs paziņojumu VVDZ. Attiecībā uz jaunbūves ierakstīšanu procedūra tiks īstenota nododot datus no Būvniecības informācijas sistēmas VVDZ. Šādā gadījumā jaunbūve tiks ierakstīta, izmantojot jau iepriekš Nekustamā īpašuma valsts kadastra informācijas sistēmā reģistrētos datus.  Jāatzīmē, ka šobrīd attiecībā uz būves dzēšanu noteikta procedūra, kas paredz, ka īpašnieks iesniegumu iesniedz Valsts zemes dienestā. Līdz ar to, gadījumos, kad būvvalde būs iesniegusi dokumentu par būves neesību līdz 2020. gada 31. martam, tas ir līdz brīdim, kad starp Nekustamā īpašuma valsts kadastra informācijas sistēmu un Būvniecības informācijas sistēmu ieviesta datu apmaiņa, tiek saglabāta līdzšinējā kārtība. Jāatzīmē, ka analizējot datus, cik ilgā laikā no būvvaldes izsniegtā dokumenta, rajona (pilsētas) tiesa saņem attiecīgo personas iesniegumu, secināms, ka aptuveni 6% gadījumi dokumenti tiesā tiek saņemti ilgāk kā gada laikā. Tādējādi attiecīgā kārtība būs attiecināma uz salīdzinoši nelielu būvju īpašnieku skaitu. Vienlaikus jāatzīmē, ka minētā kārtība neskar Būvniecības informācijas sistēmas funkcionalitāti, jo šajā gadījumā dokumentu aprite notiks atbilstoši kārtībai, kāda tā ir spēkā šobrīd.  Vienlaikus tiesiskās skaidrības nodrošināšanas nolūkos, lai privātpersonām būtu pietiekami skaidrs, kuros gadījumos tai pašai nav jāiesniedz Būvniecības informācijas sistēmā esošo dokumentu noraksti, un kuros gadījumos, rajona (pilsētas) tiesai tie ir izgūstami, likumprojekta pārejas noteikumos noteikts, ka rajona (pilsētas) tiesa no Būvniecības informācijas sistēmas pievieno tos dokumentus, ko būvvaldes izdevusi sākot no 2020. gada 1. aprīļa.  Valsts iestāžu rīcībā esošie dati liecina, ka būves īpašnieks ne vienmēr izpilda savu pienākumu un ieraksta būvi zemesgrāmatā, kā rezultātā zemesgrāmatas dati par nekustamā īpašuma sastāvu var neatspoguļot faktisko situāciju. Plānotais regulējums, ieviešot t.s. vienkāršoto procedūru, kad pakalpojuma izpilde tiek organizēta pēc t.s. vienas pieturas aģentūras principa, mazinās minētos riskus.  Likumprojekts paredz atteikties no akta par būves pieņemšanu ekspluatācijā, kā arī citu iepriekš minētu būvvaldes izdotu dokumentu atkarībā no veicamās datu aktualizācijas pievienošanu nostiprinājuma lūgumam, ja tas tiek iesniegts papīra formātā (šādā gadījumā, uz nostiprinājuma lūgumu nav attiecināma kārtība, kad iesniegums tiek iesniegts caur [www.bis.gov.lv](http://www.bis.gov.lv)). Tiek paredzēts, ka tiesnesis pārliecinās par būvniecības procesa tiesiskumu un būves pieņemšanas ekspluatācijā faktu, saņemot no Būvniecības informācijas sistēmas tiešsaistē informāciju par būves pieņemšanu ekspluatācijā kā strukturēto datu kopu un kā datni. Plānots izstrādāt tehnisko risinājumu, kur rajona (pilsētas) tiesa caur VVDZ tiešsaistē pieprasa attiecīgo informāciju, norādot ēkas (būves) kadastra apzīmējumu, un Būvniecības informācijas sistēma atgriež attiecībā uz konkrēto būvi izdoto konkrēto dokumentu datnes veidā, kas nepieciešams ierakstu izdarīšanai, un kas satur e-zīmogu. Papildus plānots izstrādāt funkcionalitāti, kas nodrošina, ka attiecīgo dokumentu varēs izgūt arī pēc būvniecības lietas numura.  Saskaņā ar Būvniecības likuma 24. panta pirmo daļu Būvniecības informācijas sistēma ir valsts sistēma, kas ietver būvniecības procesam un tā kontrolei nepieciešamos datus, un tās mērķis ir nodrošināt datu uzglabāšanu un apriti starp publiskās pārvaldes institūcijām, kontroles institūcijām un būvniecības dalībniekiem, kā arī sabiedrības iesaisti būvniecības procesā. Būvniecības informācijas sistēmas pārzinis un turētājs ir Būvniecības valsts kontroles birojs. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Ekonomikas ministrija, Tiesu administrācija, Valsts zemes dienests, Būvniecības valsts kontroles birojs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ēku (būvju) īpašnieki. |
| 2. | Tiesiskā regulējuma ietekme uz tautsaimniecību un administratīvo slogu | Ar likumprojektu tiks nodrošināts vienots būvniecības un būves reģistrācijas un ierakstīšanas, kā arī dzēšanas process atbilstoši *vienas pieturas aģentūras* darbības principam. Saskaņā ar Būvniecības likuma regulējumu būvniecības administratīvais process tiek veikts elektroniski, būvniecības ierosinātājs būves nodošanu ekspluatācijā, jaunbūves ierakstīšanu, kā ar būves dzēšanu ierosina Būvniecības informācijas sistēmā, tāpat būvvalde vai institūcija, kas pilda būvvaldes funkcijas, aktu par būves nodošanu ekspluatācijā, kā arī citu būvvaldes dokumentu atbilstoši plānotai darbībai, izdod Būvniecības informācijas sistēmā strukturēto datu veidā. Paredzot iespēju personai, vienlaicīgi ar būves nodošanas ekspluatācijā, kā arī jaunbūves ierosināšanu un būves dzēšanu, augšupielādēt iesniegumu, kā arī citus ierakstīšanai vai dzēšanai nepieciešamos dokumentus, lai ierakstītu vai dzēstu zemesgrāmatā būves, tiek ieviests vienots būves ierakstīšanas un dzēšanas process, kas sākas būvvaldē un beidzas zemesgrāmatā.  Tāpat tiks nodrošināta būves ierakstīšanas, kā arī dzēšanas procesa atbilstība labas pārvaldības principam, proti, personai nebūs jāsniedz vienai valsts iestādei informācija (dati, dokumenti), kas ir citas valsts pārvaldes iestādes rīcībā. Dati, kas ir reģistrēti Būvniecības informācijas sistēmā un ir nepieciešami būves ierakstīšanai zemesgrāmatā, tiks nodoti sistēmas līmenī bez personas iesaistīšanas.  Vienotā procesa ieviešana samazinās birokrātiju būves reģistrācijas procesā, kas pozitīvi ietekmēs šī procesa novērtējumu Pasaules bankas ikgadējā biznesa vides novērtējumā *Doing Business*.  Vienotā procesa ieviešana veicinās aktuālās informācijas esamību par nekustamā īpašuma sastāvu zemesgrāmatā. |
| 3. | Administratīvo izmaksu monetārs novērtējums | Likumprojektā paredzētais regulējums samazinās vismaz viena rajona (pilsētas) tiesas apmeklējuma reizi, ja iesniegums tiks iesniegts caur būvniecības informācijas sistēmu, vai būvvaldi, lai saņemtu izmaiņu pamatojošu dokumentu. Tādejādi, administratīvais slogs attiecībā uz vienas iestādes apmeklējuma reizes pamata samazināsies ikvienā gadījumā, kad zemesgrāmatā tiks dzēsta ēka (būve), pamatojoties uz dokumentu, kas apliecina ēkas (būves) neesību, ja ēka (būve) nav vienīgais nekustamā īpašuma objekts ierakstīta ēka (būve), pamatojoties uz ēkas (būves) pieņemšanu ekspluatācijā, vai jaunbūve, pamatojoties uz būvvaldes izdotu izziņu, kurā norādīts būvniecības tiesiskais pamats un jaunbūves raksturojums.  2019.gadā ir saņemti 14321 Valsts zemes dienesta paziņojumi, 3981 nostiprinājuma lūgumi par ēkas ierakstīšanu, pamatojoties uz aktu par ēkas pieņemšanu ekspluatācijā, 433 nostiprinājuma lūgumi par jaunbūves ierakstīšanu. Ja regulējums stātos spēkā, tas attiektos uz 18735 gadījumiem.  Pieņēmumi:  Vidējā vienas stundas darba likme Latvijā 2020. gadā – 9,22 EUR (pēc Centrālās statistikas pārvaldes datiem par 2020. gada I ceturksni[[2]](#footnote-3)).  Vidējie ceļa izdevumi (pārvietojoties ar sabiedrisko transportu vai automašīnu un izmatojot stāvvietu) – 5 EUR.  Patērētais laiks ceļā uz rajona (pilsētas) tiesu, dokumentu iesniegšana – 1,5h.  Apjoms – 2019. gadā saņemti 18 735 gadījumi.  Likumprojektā paredzētais regulējums administratīvās izmaksas attiecīgai sabiedrības mērķgrupai samazināsies par **352 780,05** EUR (18 735 gadījumi x 5 EUR + 18 735 gadījumi x 9,22 x 1,5). |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts kancelejā ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Tieslietu ministrija 2020. gada 2. jūnijā likumprojektu ievietoja savā tīmekļvietnē sadaļā "Sabiedrības līdzdalība" https://www.tm.gov.lv/lv/pazinojums-par-lidzdalibas-iespejam-likumprojekta-grozijumi-zemesgramatu-likuma-izstrades-procesa-0, kā arī likumprojekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti" https://www.mk.gov.lv/content/ministru-kabineta-diskusiju-dokumenti, tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2020. gada 16. jūnijam sniegt rakstisku viedokli Tieslietu ministrijai par izstrādāto likumprojektu. |
| 3. | Sabiedrības līdzdalības rezultāti | Pēc likumprojekta ievietošanas Tieslietu ministrijas un Valsts kancelejas tīmekļvietnē viedoklis par likumprojektu saņemts no Rīgas pilsētas būvvaldes, lūdzot skaidrot, vai plānotais regulējums attieksies uz tiem gadījumiem, kad būvniecības administratīvais process uzsākts līdz 2019. gada 31. decembrim, kā arī vēršot uzmanību, ka saskaņā ar Ministru kabineta 2014. gada 14. augusta noteikumiem Nr. 500 "Vispārējie būvnoteikumi" būvniecību var ierosināt ne tikai būvju īpašnieki. Skaidrojums par minētajiem aspektiem iekļauts anotācijā, to precizējot. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rajona (pilsētas) tiesa, būvvaldes, Tiesu administrācija, Būvniecības valsts kontroles birojs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Tieslietu ministrijas valsts sekretāra p.i. Kristīne Pommere

Miļevska, 67036813

Kristine.Milevska@tm.gov.lv

1. <https://eur-lex.europa.eu/legal-content/LV/ALL/?uri=CELEX:32014R0910> [↑](#footnote-ref-2)
2. Vienas stundas darbaspēka izmaksas pa darbības veidiem pa ceturkšņiem, sezonāli neizlīdzināti dati (euro) <https://data1.csb.gov.lv/pxweb/lv/sociala/sociala__dsp_izmaksas__isterm/DI030c.px/table/tableViewLayout1/> [↑](#footnote-ref-3)